  Майя Бывальцева 21-тӥ гудырикошконэ Можга ёросысь Уча черкогуртын элькунысь удмурт кылъя но литературая дышетӥсьёслэн форумзы ортчиз. Сое Удмуртилэн Кун Кенешысьтыз тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧри но «Удмурт Кенеш» огазеяськон радъязы. Таӵе бадӟым пумиськон люканы муг луиз дышетон сярысь федерал катэ анай кылъёсты дышетон ласянь воштонъёс пыртэмен валче. Ужрадэ озьы ик пыриськизы школаослэн кивалтӥсьёссы, дышетонъя но тодосъя министерствоысь ӧнерчиос, Удмуртилэн Кун Кенешысьтыз но Россилэн Кун Думаысьтыз депутатъёс. «Вераськон пӧрмиз туж умой, туж данъяськыса учки но кылзӥ директоръёсмес, дышетӥсьёсмес. Куддыръя дышиськом ини, таӵе ужрадъёсын кӧня ке бӧрдон калэ вуоно шуыса, весь ваньмыз урод шуыса. Татын котькуд докладчик туж умой анализ лэсьтӥз, вераз аслэсьтыз ужезлэсь, шуом, ляб интыоссэ, тужгес зол интыоссэ: кызьы ужало анай-атайёсын, кызьы соос быгато нормативной базазэс школалэсь ваньзэ юнматыны, удмурт кылэз мед дышетыны быгатозы шуыса, кыӵе уж нуиське дышетӥсьёсын, кызьы кулэ ужаны дышетӥсь, нылпиос шумпотыса уроке мед мынозы шуыса. Ваньмыз сярысь юанъёс ӝутэмын вал», - вераз ивортодэтъя «Удмуртия» агентстволы Татьяна Ишматова. Али одӥгез тужгес валтӥсез юан – кыӵе кылэз анай кыл чотын дышетоно? Та дырозь элькунамы удмурт, бигер но пор кылъёсты дышетон радъямын вал. Табере анай кыл радэ ӟуч кыл но пыртэмын. 1-тӥ но 5-тӥ классэ мынӥсь пиналъёслэн анай-атайёссы куриськон гожтыны кулэ, кыӵе кылэз дышетозы соослэн нылпиоссы. Татын тросэз потэ школалэн кивалтӥсезлэсь но. Шӧдӥське, адӟиське, и котькудӥз сое пусйиз: со интыосын, со ёросъёсын, со школаосын, кытын кивалтӥсьёс валало та ужпумез, кудъёсызлэн, шуом, вань валанзы, утьыны кулэ шуыса анай кылъёсты, отын луонлыкъёс кылдыто но туртто кызьы ке но юрттыны дышетӥсьёслы но, анай-атайёсын но уж нуо, удмурт кыл медам быр шуыса Татьяна Ишматова, Кун Кенешысь депутат, «Удмурт Кенеш» огазеяськонлэн тӧроез Та дыре валантэм, кызьы радъяськоз анай кылъёсты дышетон, кӧня час висъяськоз со тодметлы. Выль дышетскон ар кутскытозь арня но ӝыны кылемын, нош дышетонъя федерал кун куронъёс (стандартъёс) улосвылэ али но вуымтэ на. Ваньзэ-ваньзэ сое малпаса, ми дугдӥм али сыӵе решение, что кызьы азьло вал, озьы ик, сомында час ик дышетӥськом, со программаосъя ик, кудъёсыз асьмелэн вань, но заявлениос гожтыны кулэ луоз, конечно, котькудӥз Татьяна Ишматова, Кун Кенешысь депутат, «Удмурт Кенеш» огазеяськонлэн тӧроез Вераськон ӝутӥзы удмурт кылъя учебникъёс сярысь но. Элькунамы соос тырмыт, электрон амалэ выжтэмъёсыз но вань, но федерал лыдметэ пыртымтэ. Соин валче со книгаосты уже кутыны уг яра. Та ласянь ивортон лэсьтӥз Кун Думаысь депутат Алексей Загребин. Со туэ куартолэзе Россиысь дышетонъя но тодосъя министрен Ольга Васильеваен пумиськылӥз, соку вераськизы, та ужпум матысь дыре сэрттэмын-пертчемын луоз шуыса. Но федерал министерствоез кыклы люкемен валче уж интыысьтыз ӧз вырӟы. Алексей Егорович озьы ик оскытӥз, та юан бордын ужалоз на шуыса азьланяз но. Асьмеос татын дышетӥсьёсын но кенешим - со дышетӥсьлэн шуг-секытэз луыны кулэ ӧвӧл. Дышетонъя министерство но, депутатъёс но, ӵош кариськыса, кулэ пуксьыны одӥг котырес ӝӧк сьӧры, прокуратураын ужасьёсын но. Таӵе ужпумъёсмы, куке удмурт кылъя учебникъёсты кутыны уг яра, со, конечно, шонертэм югдур, сое кызьы ке но тупатыны кулэ, именно кивалтӥсьёс куспазы ог-огзэс валаса Татьяна Ишматова, Кун Кенешысь депутат, «Удмурт Кенеш» огазеяськонлэн тӧроез Форумын ӝутэм эшшо одӥгез ужпум герӟаськемын вал Удмуртиысь дышетонъя но тодосъя министерствоын чаклам воштӥськонъёсын. Соин валче люкаськемъёс Удмурт Элькун кивалтэ вазиськон кутӥзы: йӧскалык дышетонъя ёзэс министерствоын одно ик луыны кулэ. «Али котькуд удысын оптимизация мынэ, сокращениос мыно и соин чот дышетонъя министерствоын нокызьы но уг яра йӧскалык дышетонэн герӟаськем отделэз, структурной подразделениез, шуом, оптимизировать карыны, сое ыштыны. Асьмеос улӥськом удмурт элькунын, и татын дышето, удмурт кылэз сяна, бигер кылэз но, пор кылэз но школаосын дышето. <...> Асьмеос али кулэ луонлыкъёс кылдытыны вань мылкыд карисьёслы, кудъёсыз анай кылзэс дышетыны туртто, ӟуч кыл сяна но. Соин валче луыны кулэ нимысьтыз адямиос, кудъёсыз со понна кылкутозы, кудъёсыз консультировать карыны быгатозы, кудъёсыз ужалозы та система бордын, та юан бордын. Сыӵе обращение одно ик сётэмын луоз кивалтӥсьёслы, малы ке шуоно со понна куаразэс сётӥзы вань дышетӥсьёс, вань ёзчиос, кин лыктӥз форуме», - пусйиз Татьяна Ишматова. Удмурт кылъя но литературая дышетӥсьёс понна таӵе бадӟым нимысьтыз форум элькунамы нырысьсэ, оло, радъяськиз. Та форум вал нырысетӥ вамыш, дыр, возьматыны, дышетӥсьёс асьсэос понна кылемын ӧвӧл та югдурын. Асьме Удмурт Элькунмы луонлыкъёс кылдытыны кулэ удмурт кылэз дышетыны, но со дыре ик асьмеос, кызьы ке но ӵош кариськыса, тӥнь та переходной периодэз, куке эшшо ваньмыз тодмотэм, кызьы азьланьтӥськоз, асьмеос кызьы ке но кулэ утиськыны, кулэ со ужез юрттыны радъяны, шонер со мед мыноз шуыса. Самой капчиез, конешно, куштӥськыны но шуыны, что ӟуч кылэз ваньмы дышетӥськом и всё. Но со шонертэм Татьяна Ишматова, Кун Кенешысь депутат, «Удмурт Кенеш» огазеяськонлэн тӧроез Мон нырысьсэ, дыр, кылӥ сомында ар ужаса, кызь вететӥ ар ужасько ни, вылӥ адямиос <…> сыӵе сюлэмшугъясько кадь потӥз удмуртлыкез, удмурт кылэз утён понна но. Вот мед быгатозы вал сое радызъя карыны. Учебникъёс пумысен но всё таки со юан ведь усьтэмын, учебникъёсмы вань, но соосын ӧрак, вӧлак сыӵе ужаны ум быгатӥське шуыса. Но оскытӥзы, луоз шуыса сое кутыны, ватоно соосты табере ӧвӧл эскеронъёс дыръя Светлана Хлебова, Сьӧлта ёросысь Выль Мӧнья школалэн кивалтӥсез Анай кылэз дышетонын лэчыт ужпумъёс тырмыт. Удмурт Элькунысь Кун Кенеш югдурез чакласа возе. Кенешонъёсамы ми ӵем со ужпумъёсты эскериськомы. Валтӥсез ми понна – шугъяськонъёсты палэнтон, юанъёсты, со пӧлын учебникъёсты лицензировать карон пумысен, умоен сэрттон-пертчон. Кун Кенешысь депутатъёс дась валче ужаны. Кулэ ке, ми рос-прос, котыр ласянь малпаса кылдытэм кичӧлтонъёсын федерал ёзъёсы потыны дась Алексей Прасолов, Удмуртиысь Кун Кенешлэн тӧроез Тегъёс: Дышетон Можга Удмуртия форум ТатьянаИшматова удмурткыл АлексейЗагребин  